Д Е К Л А Р А Ц И Я

От 1981 г. до днес, русенската общественост очаква построяването на едно съоръжение, от което града ни изпитва остра нужда – спортния комплекс, който трябва да бъде изграден в непосредствена близост до градския стадион. За съжаление и тази зала започва да се превръща в нереална мечта за русенци. Ние младите хора, представители на почти всички младежки организации в гр. Русе, декларираме нашата обща позиция, че Русе се нуждае от това мултифункционално съоръжение. Обнадеждени сме от волята на Общината и на Общинския съвет да бъде привлечен инвеститор, който да довърши този спортно- развлекателен комплекс. Едновременно с това сме и разтревожени от публикациите в медиите, че за пореден път процедурата по привличане на инвеститори се атакува в съда. Ние знаем, че има хора, които искат тази зала да не бъде довършена. Според нас те работят против интересите на града. 

Нашата обща цел е да заявим на русенската общественост, както и на институциите, че младите хора в Русе се нуждаят от това спортно съоръжение. Ние искаме нашите връстници да прекарват свободното си време в един модерен комплекс, който да се превърне в център за срещи и развлечение на всички русенци. Убедени сме, че при наличието на тази зала животът в нашия град значително ще се промени. Тук ще могат да бъдат провеждани големи спортни мероприятия, както и концерти. Възможността, младите да запълват свободното си време със спорт, би намалила антиобществените прояви, които стават все повече сред подрастващите и тревожат русенската общественост.

Време е бездействието да приключи. Русенци очакват решение на проблема.

